Nigra kukolo

La Nigra kukolo (Cuculus clamosus) estas membro de la kukoloj aŭ Cuculus, plej konata genro de la ordo de birdoj, nome Cuculiformes, kiu inkludas ankaŭ la Geococcyx, la aniojn, la centropojn, kaj la hoacinon. La specio estas vaste distribuata tra sub-Sahara Afriko. Estas du subspecioj. Tiu kukolo havas tre ampleksan teritorion kaj estas rte ofta kaj tial ĝi estis klasita kiel Malplej Zorgiga specio fare de la Internacia Unio por Konservado de la Naturo.

 Aspekto 
La nigra kukolo estas mezgranda kukolo. Ambaŭ seksoj estas similaj, la plumaro varias laŭ subspecioj; Cuculus clamosus clamosus havas suprajn partojn brilnigrecajn kun verdaj, ardezgrizaj flugiloj kaj nigra vosto kun blanka pinto kaj foje kun la eksteraj plumoj striecaj aŭ makulecaj per blanka aŭ flavbruna koloro; Cuculus clamosus gabonensis estas plejparte nigra kun ruĝeca gorĝo kaj nigrablanka strieco sur la ventro.

 Distribuado kaj habitato
La subspecio Cuculus clamosus gabonensis estas loĝanta birdo en Centra Afriko, dum la sudafrika subspecio Cuculus clamosus clamosus estas migranta, kaj reproduktiĝanta en Suda Afriko de septembro ĝis decembro, poste moviĝante en marto al Centra, Orienta kaj Okcidenta Afriko. La teritorio de ĉi tiu specio etendiĝas de Liberio ĝis Etiopio oriente kaj Angolo kaj Sudafriko. Ĝi estas arbara birdo sed evitas la internon de densaj arbaroj, preferante akaciajn arbarojn, arbustarbarojn, riverbordajn arbarojn, plantejojn kaj arbojn ĉirkaŭ vilaĝoj.

 Ekologio 
La nigra kukolo manĝas ĉefe harplenajn raŭpojn sed ankaŭ konsumas termitojn kaj formikojn, inkluzive de flugilhavaj kaptitaj dumfluge, skarabojn, akridojn kaj aliajn insektojn, same kiel birdajn ovojn kaj birdidojn.

La nigra kukolo estas nestoparazito. Ĝiaj ĉefaj gastigantoj estas arbustaj lanioj, precipe la tropika bubuo (Laniarius aethiopicus) kaj la karmezina lanio (Laniarius atrococcineus). Kiam ili parazitas la bubuon, la ovoj eloviĝas post ĉirkaŭ dek kvar tagoj, tri tagojn antaŭ la ovoj de la bubuo. La kukolido elĵetas aliajn ovojn kaj nestbirdojn kutime ene de tridek horoj post eloviĝo. Ĝi elnestiĝas post ĉirkaŭ dek ses tagoj kaj forlasas la neston kelkajn tagojn poste. La vartgepatroj daŭre nutras ĝin dum pliaj tri semajnoj.

 Referencoj 

Eksteraj ligiloj
 Nigra kukolo - Speciteksto en The Atlas of Southern African Birds.

Kategorio:Nestoparazitoj
Kategorio:Kukoledoj
Kategorio:Birdoj de Afriko